ET
3.7.2023
Euroopa Liidu Teataja
C 235/69
16. mail 2023 esitatud hagi – Symrise versus komisjon (Kohtuasi T-263/23) (2023/C 235/82) Kohtumenetluse keel: inglise Pooled Hageja: Symrise AG (Holzminden, Saksamaa) (esindajad: advokaadid: T. Kuhn, M. Rust, T.-M. Wienke, L. Bär ja J. Jourdan) Kostja: Euroopa Komisjon
Nõuded Hageja palub Üldkohtul: — tühistada komisjoni 10. veebruari 2023. aasta otsus C(2023) 1103 (final), millega määrati Symrise AG ja kõikide otseselt ja kaudselt tema kontrolli all olevate tütarettevõtjate kontrollimine vastavalt nõukogu määruse (EÜ) nr 1/2003 (1) artikli 20 lõikele 4 (juhtum AT.40826 – Rose); — mõista kõik kohtukulud välja komisjonilt.
Väited ja peamised argumendid Hagi põhjenduseks esitab hageja kaks väidet. 1.
Esimene väide, et on rikutud hageja põhiõigust eraruumide ja eraelu austamisele, mis on tagatud põhiõiguste harta artiklis 7.
Hageja väidab, et otsus, millega määratakse hageja ruumide kontrollimine on esiteks meelevaldne, kuna komisjonil ei olnud piisavalt andmeid, mis annaksid põhjendatult alust kahtlustada hagejat mis tahes konkurentsiõiguse rikkumises, ja teiseks kujutab endast ebaproportsionaalset sekkumist tema põhiõigusesse nagu eraruumide ja eraelu austamine, kuna sellel puudub ajaline piirang. 2.
Teine väide, et on rikutud määruse (EÜ) nr 1/2003 artikli 20 lõiget 4 ja komisjoni põhjendamiskohustust, mis tuleneb ELTL artikli 296 teisest lõigust.
Hageja väidab, et otsus rikub komisjoni kohustust sõnastada selgelt ja täpselt kontrollimise objekt, rikkudes seeläbi määruse (EÜ) nr 1/2003 artikli 20 lõiget 4 ja komisjoni kohustust esitada põhjendused oma otsustes selgelt.
Täpsemalt öeldes oli otsuse sõnastus selline, millest hagejal ei olnud võimalik mõista kontrolli ulatust ega kasutada seetõttu oma kaitseõigusi.
(1)
Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT 2003, L 1, lk 1; ELT eriväljaanne 08/02, lk 205).
11. mail 2023 esitatud hagi – VDK versus komisjon (Kohtuasi T-265/23) (2023/C 235/83) Kohtumenetluse keel: saksa Pooled Hageja: Verband der Deutschen Kutter- und Küstenfischer e.V. (VDK) (Hamburg, Saksamaa) (esindaja: advokaat M. Waller) Kostja: Euroopa Komisjon